**Vedtekter for Forskerforbundet ved Universitetet i Stavanger**

**Vedtatt på årsmøtet 19. mai 2022.**

1. Tilknytning og status
Forskerforbundet ved UiS er Forskerforbundets lokallag ved UiS.

2. Formål
FF/ UiS ivaretar medlemmenes tjenstlige, faglige og økonomiske interesser.

3. Medlemmer
Medlemmer av FF/UiS er alle medlemmer av Forskerforbundet som er ansatt ved UiS.

4. Årsmøte
Årsmøtet er FF/UiS sitt øverste organ og holdes årlig i februar/mars. Årsmøtet innkalles av styret v/sekretær som sender ut dagsorden og saksdokumenter minst 2 uker før møtet. Ekstraordinært årsmøte innkalles når styret finner det påkrevet, eller når minst 1/3 av medlemmene krever det. Årsmøtet skal behandle følgende:

1. Årsmelding og revidert regnskap per 31. desember det foregående år.
2. Arbeidsprogram og budsjett.
3. Valg av leder, nestleder, styremedlemmer og valgkomite (alle velges for 2 år av gangen). Styremedlemmer er også tillitsvalgte ved respektive fakultet/enheter.

Saker som medlemmene ønsker behandlet av det ordinære årsmøtet må være styret i hende innen 1. februar, ved ekstraordinært årsmøte innen tre uker før møtet.

5. Styret

Styret består av leder og nestleder, tillitsvalgte for de vitenskapelig ansatte ved de ulike enhetene og tillitsvalgt for de administrativt ansatte. Tillitsvalgte for de vitenskapelig ansatte ved enhetene og tillitsvalgt for de administrativt ansatte har alle personlige varamedlemmer, men dersom en enhet har 10 medlemmer eller færre, har enheten kun tillitsvalgt, ikke vara. Funksjonen som leder og nestleder kan også kombineres med funksjon som tillitsvalgt.

Alle velges på årsmøtet for 2 år av gangen. Det er valg på henholdsvis leder/nestleder og styremedlemmer annethvert år, slik at dette overlapper. Alle starter sitt arbeid 1.august.

Styret konstituerer seg selv og velger sekretær og kasserer. Disse skal ivareta saksbehandler-, sekretær-, og kassereroppgaver for lokallaget.

Styret innkalles av lederen og er beslutningsdyktig når minst halvparten av medlemmene er til stede. Ved stemmelikhet er lederens stemme avgjørende.

Styret v/sekretær innkaller til årsmøte og medlemsmøter og oppnevner eller nominerer representanter til verv og utvalg i Forskerforbundet.

6. Reisestipend
For funksjonene leder, nestleder, kasserer og sekretær, avsettes det reisestipend til faglig oppdatering, og det samme for funksjon som tillitsvalgt og vara tillitsvalgt. Størrelsen på stipendene avgjøres av årsmøtet (under budsjettbehandlingen).

7. Valgkomité
Valgkomiteen skal ha 3 medlemmer og velges av årsmøtet. Valgkomiteen utpeker selv sin leder. Valgkomiteen skal forberede og forestå valgene av leder, nestleder og styremedlemmer.

8. Styremøte
Det er minst 2 styremøter per semester, men styremøter kan kalles sammen oftere dersom styret finner det nødvendig, eller når minst 4 styremedlemmer krever det. Saker som skal behandles skal så vidt mulig være utsendt til medlemmene 8 dager før møtet. Styremøtet kan foreta suppleringsvalg.

9. Endring av vedtekter
Endringer i vedtektene krever 2/3 flertall på årsmøtet. Endringsforslag som skal behandles på ordinært årsmøte må være styret i hende innen 1. februar.

Vedtektene trer i kraft 01.08.21